joelniklaus/EU_Wikipedias huggingface dataset:
Γιάννης Ανέστης

Ο Γιάννης Ανέστης (Χαλκίδα, 9 Μαρτίου 1991) είναι Έλληνας διεθνής ποδοσφαιριστής, ο οποίος αγωνίζεται ως τερματοφύλακας στον Παναιτωλικό της Super League.

Καριέρα

Σε συλλογικό επίπεδο
Ξεκίνησε την καριέρα του από τις ακαδημίες του Πανιώνιου και το καλοκαίρι του 2011 προωθήθηκε στην πρώτη ομάδα. Τον Ιανουάριο του 2012 παραχωρήθηκε ως δανεικός για έξι μήνες στην Προοδευτική. Στη συνέχεια επέστρεψε στην ομάδα της Νέας Σμύρνης, με την οποία αγωνίστηκε σε 17 αγώνες πρωταθλήματος, μέχρι το 2014, όταν αποχώρησε ως ελεύθερος.

Το καλοκαίρι του 2014 συμφώνησε με την ΑΕΚ, στην οποία αγωνίζεται μέχρι και το 2018. Στις 17 Μαΐου 2016 κατέκτησε τον πρώτο τίτλο της καριέρας του, το κύπελλο Ελλάδας (2015-16), αγωνιζόμενος ως βασικός στον τελικό όπου η ΑΕΚ επικράτησε του Ολυμπιακού με 2-1.

Στις 5 Ιουλίου 2018, υπέγραψε συμβόλαιο με την πρωταθλήτρια του Ισραήλ, Χάποελ Μπερ Σεβά, αφότου έμεινε ελεύθερος από την ΑΕΚ.

Στις 26 Νοεμβρίου 2018, υπέγραψε συμβόλαιο με τη σουηδική ΙΦΚ Γκέτεμποργκ, ενώ εντάχθηκε στην ομάδα τον Ιανουάριο του 2019.

Στις εθνικές ομάδες
Τον Αύγουστο του 2017 κλήθηκε για πρώτη φορά στην εθνική Ανδρών, για τις εντός έδρας αναμετρήσεις εναντίον της Εσθονίας και του Βελγίου για τα προκριματικά του Μουντιάλ 2018.

Τίτλοι - Διακρίσεις 
ΑΕΚ
 Πρωτάθλημα Ελλάδας: 2017–18
 Κύπελλο Ελλάδας: 2015-16

Στατιστικά καριέρας

Παραπομπές

Πηγές 

 Η καριέρα του Γιάννη Ανέστη στο soccerway
 Το προφίλ του Γιάννη Ανέστη στο transfermarkt

Έλληνες ποδοσφαιριστές
Τερματοφύλακες ποδοσφαιριστές
Ποδοσφαιριστές Πανιωνίου
Ποδοσφαιριστές Προοδευτικής
Ποδοσφαιριστές Αθλητικής Ένωσης Κωνσταντινουπόλεως‎‎
Ποδοσφαιριστές Σούπερ Λιγκ Ελλάδας
Ποδοσφαιριστές Γ΄ Εθνικής Ελλάδας
Ποδοσφαιριστές ΙΦΚ Γκέτεμποργκ
Ξένοι ποδοσφαιριστές στο Ισραήλ
Ποδοσφαιριστές Παναιτωλικού
Πανψηφιακός αριθμός

Ως πανψηφιακός αριθμός ονομάζεται ο φυσικός αριθμός στον οποίο περιέχονται τουλάχιστον μια φορά το κάθε ένα ψηφίο του αριθμητικού του συστήματος / αριθμητικής βάσης.

Τύπος 
Ο τύπος βάσει του οποίου εξακριβώνεται με μαθηματικό τρόπο το εάν κάποιος αριθμός είναι πανψηφιακός είναι όπως παρακάτω (b = αριθμητική βάση):

Βάσεις και συστήματα 
Όλοι οι αριθμοί του μοναδικού συστήματος είναι πανψηφιακοί καθώς στο σύστημα αυτό υπάρχει μονάχα ένα ψηφίο. Στο δυαδικό σύστημα όλοι οι ακέραιοι είναι πανψηφιακοί εκτός απο το 0 και τους αριθμούς της μορφής  (πρώτοι αριθμοί Μερσέν). Όσο πιο μεγάλη η αριθμητική βάση, τόσο περισσότερο σπανίζουν οι πανψηφιακοί αριθμοί.

Κανένας από τους αριθμούς του δεκαδικού συστήματος δεν μπορεί να είναι πρώτος αριθμός εάν δεν διαθέτει πλεονάζοντα ψηφία. Ο πρώτος πανψηφιακός δεκαδικός πρώτος αριθμός είναι ο 10123457689. Η ίδια συνθήκη ισχύει έτσι ώστε κάποιος πανψηφιακός αριθμός να είναι και παλινδρομικός αριθμός.

Ακολουθία 
Οι πρώτοι 10 πανψηφιακοί αριθμοί στην βάση 10 είναι οι:
 102345678910
 102345679810
 102345687910
 102345689710
 102345697810
 102345698710
 102345768910

Παραπομπές

Εξωτερικοί σύνδεσμοι 
 
 De Geest, P. The Nine Digits Page 
 Sloane, N. J. A. Sequences , , , and  in "The On-Line Encyclopedia of Integer Sequences.

Φυσικοί αριθμοί
Σινοβιετναμέζικος Πόλεμος

Ο Σινοβιετναμέζικος Πόλεμος (αγγλικά: Sino-Vietnamese War, βιετναμέζικα: Chiến tranh biên giới Việt-Trung, πινγίν: Zhōng-Yuè Zhànzhēng), γνωστός επίσης ως Τρίτος Πόλεμος της Ινδοκίνας, ήταν μια σύντομη πολεμική σύρραξη μεταξύ της Λαϊκής Δημοκρατίας της Κίνας και της Σοσιαλιστικής Δημοκρατίας του Βιετνάμ στις αρχές του 1979. 

Η Κίνα εξαπέλυσε επίθεση σε απάντηση στην εισβολή και κατοχή από τους Βιετναμέζους της Καμπότζης το 1978, που τερμάτισε το καθεστώς των Κόκκινων Χμερ, το οποίο υποστηριζόταν από το Πεκίνο.

Οι κινεζικές δυνάμεις εισέβαλαν στο βόρειο Βιετνάμ και κατέλαβαν αρκετές πόλεις κοντά στα σύνορα. Στις 6 Μαρτίου 1979 η Κίνα διακήρυξε ότι η πύλη προς το Ανόι ήταν πλέον ανοικτή και ότι η τιμωρητική εκστρατεία της είχε επιτύχει, πριν αποσύρει τα στρατεύματά της από το Βιετνάμ. Τόσο η Κίνα όσο και το Βιετνάμ διεκδίκησαν τη νίκη στον τελευταίο από τος πολέμους της Ινδοκίνας. Καθώς τα βιετναμέζικα στρατεύματα παρέμειναν στην Καμπότζη μέχρι το 1989, δεν προκύπτει η επιτυχία που ισχυρίζονται οι Κινέζοι, καθώς απέτυχαν στο στόχο τους να αποτρέψουν τη βιετναμέζικη ανάμειξη και παραμονή στην Καμπότζη. Μετά τη διάλυση της Σοβιετικής Ένωσης, τα σινοβιετναμέζικα σύνορα παγιώθηκαν.

Παρότι οι Κινέζοι δεν κατάφεραν να απομακρύνουν τους Βιετναμέζους από την Καμπότζη, μπορούσαν να ισχυριστούν ότι οι κομμουνιστές ανταγωνιστές τους κατά τον Ψυχρό Πόλεμο, Σοβιετικοί, ήταν ανίκανοι να προστατεύσουν το Βιετνάμ, με το οποίοι είχαν συμμαχικές σχέσεις.

Ονόματα του πολέμου 
Ο Σινο-Βιετναμέζικος Πόλεμος είναι γνωστός με διάφορα ονόματα στα κινέζικα και στα βιετναμέζικα. Τα ουδέτερα ονόματα για τον πόλεμο είναι 中越战争 (Σινο-Βιετναμικός πόλεμος) στα κινέζικα και Chiến tranh biên giới Việt-Trung (Σινο-βιετναμικός πόλεμος των συνόρων) στα βιετναμέζικα. Η κινεζική κυβέρνηση αναφέρεται στον πόλεμο ως «αμυντικός πόλεμος κατά του Βιετνάμ» (对越自卫反击战) ή «αμυντική αντεπίθεση κατά του Βιετνάμ» (对越自卫还击保卫边熆). Η κυβέρνηση του Βιετνάμ τον αποκαλεί «Πόλεμο ενάντια στον κινεζικό επεκτατισμό» (Chiến tranh chống bành trướng Trung Hoa).

Ο Σινο-Βιετναμέζικος Πόλεμος είναι επίσης γνωστός ως ο Τρίτος Πόλεμος της Ινδοκίνας στη δυτική ιστοριογραφία.
Δωρικό Φωκίδας

Το Δωρικό είναι ορεινός οικισμός, σε υψόμετρο 740μ. και βρίσκεται στη Δωρίδα του Νομού Φωκίδος, κοντά στο Λιδωρίκι. Με την εφαρμογή του προγράμματος Καλλικράτης το 2011 εντάχθηκε στη Δημοτική Ενότητα Λιδωρικίου του Δήμου Δωρίδος της Περιφέρειας Στερεάς Ελλάδας. Το παλιό όνομά του ήταν Σεβεδίκος και η μετονομασία του έγινε το 1958 με το ΦΕΚ 5/1959. 

Το 1979 με την κατασκευή φράγματος στον ποταμό Μόρνο και τη δημιουργία της τεχνητής λίμνης του Μόρνου, μέρος του χωριού (μερικά χωράφια και δύο παλιοί νερόμυλοι) καλύφθηκαν από τα νερά. Ανακαλύψεις που έγιναν τοποθετούν στην περιοχή αρχαίο ιερό, ενώ βρέθηκαν και δύο αρχαίοι τάφοι του 3ου αιώνα π.Χ..

Παραπομπές 

Χωριά του νομού Φωκίδας
Δήμος Δωρίδος
Όλστερ

Το Όλστερ (ιρλανδικά: Cúige Uladh, , σκωτικά του Όλστερ: Ulstèr, αγγλικά: Ulster) είναι επαρχία που βρίσκεται στα βόρεια της Ιρλανδίας. Στην πρώιμη Ιρλανδία, ήταν ένα από τα "πέμπτα" που κυβερνούσε ένας "Βασιλιάς των κατώτερων βασιλέων" (rí ruirech) της Ιρλανδίας.

Παραπομπές

Εξωτερικοί σύνδεσμοι
 

Γεωγραφία της Ιρλανδίας
Παραλία Σεργούλας Φωκίδας

Για οικισμούς κ.λπ. με ίδιο όνομα στην Ελλάδα, δείτε: Παραλία.

Η Παραλία Σεργούλας είναι παραθαλάσσιο χωριό της Δωρίδας στο Νομό Φωκίδας, σε υψόμετρο 10μ. Σύμφωνα με την απογραφή του 2011, έχει 315 κατοίκους και σύμφωνα με την εφαρμογή του προγράμματος Καλλικράτης μαζί με τη Σεργούλα και το Παλαιοχώρι συναποτελούν την Τοπική Κοινότητα Σεργούλας της Δημοτικής Ενότητας Ευπαλίου του Δήμου Δωρίδος.

Γεωγραφία - Ιστορία 
Η Παραλία Σεργούλας βρίσκεται στην εθνική οδό Αντιρρίου - Ιτέας, απέχοντας 29 χλμ. από τη Ναύπακτο, 45 χλμ. από το Γαλαξείδι και 76 χλμ από τους Δελφούς. Αν και αρχικά ήταν οικισμός της Σεργούλας έχει γίνει παραθεριστικό κέντρο με αποτέλεσμα οι περισσότεροι κάτοικοί της να μετοικήσουν στην Παραλία Σεργούλας. Το χωριό επί Τουρκοκρατίας είχε την ονομασία «Μύλοι» λόγω των πολλών νερόμυλων που υπήρχαν στην περιοχή. Μετά την έξοδο του Μεσολογγίου στον μύλο - σπίτι του προεστού Παπαπολίτη - φιλοξενήθηκε ο Νικόλαος Κασομούλης, ιστοριογράφος και αγωνιστής, μαζί με άλλους πολεμιστές που είχαν διαφύγει με καΐκι προς τον Κορινθιακό κόλπο.

Αξιοθέατα 
Το πιο σημαντικό αξιοθέατο της Παραλίας Σεργούλας είναι ο «υδρόμυλος του Βενέτη» που κτίστηκε τον 18ο αιώνα και έχει χαρακτηριστεί από την Εφορία Αρχαιοτήτων Πατρών διατηρητέο κτίσμα και μνημείο νεώτερης τέχνης. Επίσης σημαντικά αξιοθέατα  είναι ο ναός Αγίας Σοφίας (17 Σεπτεμβρίου), το κοντινό φαράγγι της Σεργούλας κατά μήκος του χειμάρρου Πολυσταύρι που αποτελεί σημαντικό φυσικό μνημείο καθώς και ο υπερυψωμένος τοξωτός υδραύλακας, έργο μεγάλης αρχιτεκτονικής αξίας που κατασκευάστηκε μαζί με τον νερόμυλο του Βενέτη και χρησιμοποιήθηκε τόσο για τις ανάγκες του νερόμυλου, όσο και για την άρδευση των κτημάτων.  

Τους καλοκαιρινούς μήνες η παραλία «Αμπελάκι», μήκους περίπου 700 μέτρων και η προέκτασή της «Πλατάνια»  προσελκύουν λουόμενους από την ευρύτερη περιοχή της Νοτιοδυτικής Φωκίδας και νοτιοανατολικής Αιτωλοακαρνανίας.

Παραπομπές 

Χωριά του νομού Φωκίδας
Δήμος Δωρίδος
Παραλίες της Φωκίδας
Κωνσταντίνος Πολυχρονάκης

Ο Κωνσταντίνος Πολυχρονάκης (1889 - 20 Σεπτεμβρίου 1971), του Αντωνίου, ήταν Έλληνας δικηγόρος και πολιτικός, ο οποίος υπηρέτησε ως βουλευτής Ηρακλείου.

Βιογραφικά στοιχεία
Γεννήθηκε στους Βώρους Ηρακλείου το 1889. Υπήρξε μέλος της οργάνωσης του Αντιστασιακού αγώνα στο νομό Ηρακλείου κατά την Ναζιστική Κατοχή.
Σπούδασε νομικά και άσκησε τη δικηγορία.

Πολιτική σταδιοδρομία 
Εξελέγη βουλευτής Ηρακλείου με την Ένωση Φιλελευθέρων το 1926 (από την δεύτερη κατανομή) με 3.020 ψήφους  και επανεξελέγη το 1928 και το εκλογές του 1936 με το κόμμα των Φιλελευθέρων.  

Για τελευταία φορά εξελέγη βουλευτής στις εκλογές του 1946 με το Κόμμα Βενιζελικών Φιλελευθέρων λαμβάνοντας 4.126 ψήφους.

Απεβίωσε στο Ηράκλειο σε ηλικία 82 ετών στις 20 Σεπτεμβρίου 1971. Ήταν παντρεμένος με την Αικατερίνη Μελισσουργού (1903-1981).

Παραπομπές 

Βουλευτές Ηρακλείου
Βουλευτές εκλεγμένοι με το κόμμα των Φιλελευθέρων
Βουλευτές εκλεγμένοι με το Κόμμα Βενιζελικών Φιλελευθέρων
Σχέσεις Ελλάδας-Νότιας Κορέας

Οι σχέσεις Ελλάδας-Νότιας Κορέας είναι οι διμερείς σχέσεις ανάμεσα στην Ελλάδα και τη Νότια Κορέα.

Ιστορία 
Το 1950, η Ελλάδα έστειλε εκστρατευτικό σώμα για να βοηθήσει τους Νοτιοκορεάτες ενάντια στους κομμουνιστές κατά τη διάρκεια του Πόλεμου της Κορέας. Στη Νότια Κορέα υπάρχει ένα μνημείο για τη συμμετοχή της Ελλάδας στον Πόλεμο της Κορέας. Οι δύο χώρες εγκαθίδρυσαν διπλωματικές σχέσεις στις 15 Απριλίου 1991. Η Νότια Κορέα άνοιξε την πρεσβεία της στην Αθήνα στις 6 Ιουλίου 1973, και η Ελλάδα άνοιξε την πρεσβεία της στη Σεούλ τον Οκτώβριο του 1991. Επίσης Ελλάδα έχει επίτιμο προξενείο στο Ντέτζον.

Κατάλογος διμερών επισκέψεων 
Από τη Νότια Κορέα προς την Ελλάδα: 
 Μάιος 1995, Αναπληρωτής Υπουργός για τον Σχεδιασμό Πολιτικής και Διεθνών Οργανισμών Μπαν Κι-μουν 
 Μάιος 2000, Ομιλητής της Εθνοσυνέλευσης Παρκ Τζουν-κιου 
 Οκτώβριος 2001, Υπουργός Θαλάσσιων Υποθέσεων και Αλιείας Γιου Σαμ-ναμ 
 Αύγουστος 2002, Υπουργός Εμπορίου Χουάνγκ Ντου-γιουν 
 Απρίλιος 2004, Υπουργός Εξωτερικών Μπαν Κι-μουν 
 Αύγουστος 2004, Υπουργός Πολιτισμού και Τουρισμού Γιουνγκ Ντονγκ-τσε 
 Απρίλιος 2006, Υπουργός Εξωτερικών Μπαν Κι-μουν 
 Σεπτέμβριος 2006, Πρόεδρος Ρο Μού-χιον
 Ιούνιος 2007, Υπουργός Θαλάσσιων Υποθέσεων και Αλιείας Κανγκ Μου-χιον
 Οκτώβριος 2007, Υπουργός Θαλάσσιων Υποθέσεων και Αλιείας Κανγκ Μου-χιον
Από την Ελλάδα προς τη Νότια Κορέα: 
 Ιούλιος 1987, Υπουργός Εξωτερικών Κάρολος Παπούλιας
 Νοέμβριος 1990, Πρωθυπουργός Κωνσταντίνος Μητσοτάκης
 Μάρτιος 1998, Υπουργός Εμπορικής Ναυτιλίας Σταύρος Σουμάκης
 Οκτώβριος 2000, Αναπληρώτρια Υπουργός Εξωτερικών Ελισάβετ Παπαζώη
 Φεβρουάριος 2003, Αναπληρωτής Υπουργός Εξωτερικών Τάσος Γιαννίτσης
 Νοέμβριος 2004, Υπουργός Αγροτικής Ανάπτυξης Ευάγγελος Μπασιάκος
 Ιανουάριος 2005, Υπουργός Εμπορικής Ναυτιλίας Μανώλης Κεφαλογιάννης
 Ιούνιος 2007, Υπουργός Μεταφορών και Επικοινωνιών Μιχάλης Λιάπης

Κατάλογος των διμερών συμφωνιών 
 Συμφωνία εκπαίδευσης (23 Ιουλίου 1970)
 Συμφωνία εμπορίου (4 Οκτωβρίου 1974)
 Συμφωνία για την κατάργηση των απαιτήσεων βίζας (25 Φεβρουαρίου 1979)
 Συμφωνία για την επιστημονική και τεχνολογική συνεργασία (16 Μαΐου 1994)
 Συμφωνία για την αεροπορία (25 Ιανουαρίου 1995)
 Συμφωνία για την προστασία των επενδύσεων (25 Ιανουαρίου 1995)
 Συμφωνία για την αποφυγή της διπλής φορολογίας (20 Μαρτίου 1995)

Δείτε επίσης 
 Διεθνείς σχέσεις της Ελλάδας
 Διεθνείς σχέσεις της Νότιας Κορέας
 Εκστρατευτικό Σώμα της Ελλάδας στην Κορέα
 Μητρόπολη Κορέας

Εξωτερικοί σύνδεσμοι 
 Σελίδα του Ελληνικού Υπουργείου Εξωτερικών σχετικά με τις σχέσεις με τη Νότια Κορέα 
 Σελίδα του Κορεατικού Υπουργείου Εξωτερικών και Εμπορίου για τις σχέσεις με την Ελλάδα 
 Ιστοσελίδα της Πρεσβείας της Νότιας Κορέας στην Αθήνα
Ελληνο-Τατζικικές σχέσεις

Οι Ελληνο-Τατζικικές σχέσεις αναφέρονται στις διμερείς σχέσεις μεταξύ της Ελλάδας και του Τατζικιστάν, οι οποίες ξεκίνησαν το 1992. Οι δύο χώρες εκπροσωπούνται μέσω των πρεσβειών τους στην Μόσχα. Η Ελλάδα έχει ένα διπλωματικό γραφείο στην Ντουσαμπέ.

Σύγχρονες σχέσεις 
Η Ελλάδα και το Τατζικιστάν έχουν συνεργαστεί μέσω των αποστολών του NATO στην Κεντρική Ασία για την καταπολέμηση της τρομοκρατίας και της παράνομης διακίνησης ναρκωτικών.

Παραπομπές 

Τατζικισταν
Ελλαδα
Όρος Ημεροβίγλι

Το Ημεροβίγλι (Μεροβίγγλι) είναι το υψηλότερο βουνό του νησιού των Οθωνών που βρίσκεται στα Διαπόντια νησιά, βορειοδυτικά της Κέρκυρας. Απέχει περίπου 2 χιλιόμετρα από τον οικισμό Χωρίο.  Έχει ύψος που ξεπερνά τα 390 μέτρα και είναι προσβάσιμο χάρις στο παραδοσιακό μονοπάτι (~1300 μέτρα μήκος) που οδηγεί στην κορυφή του όρους όπου μπορεί ο κάθε επισκέπτης να παρατηρήσει την θέα του Ιονίου και της Αδριατικής.

Παραπομπές 

Ημεροβιγλι
Οθωνοί
Λόγγος Φωκίδας

Ο Λόγγος είναι πεδινός οικισμός που βρίσκεται στη Δωρίδα του Νομού Φωκίδος, σε υψόμετρο 15 μέτρα με 168 κατοίκους, σύμφωνα με την απογραφή του 2011. Μαζί με τη Μανάγουλη και τη Χιλιαδού συναποτελούν την Τοπική Κοινότητα Μανάγουλης, που με συνολικό πληθυσμό 579 κατοίκους ανήκει στη Δημοτική Ενότητα Ευπαλίου του Δήμου Δωρίδος.

Γεωγραφία 
Ο οικισμός είναι δίπλα ακριβώς με τη Μανάγουλη στον κάμπο που σχηματίζεται στις εκβολές του ποταμού Μόρνου και βρίσκεται πάνω στον επαρχιακό δρόμο Μοναστηρακίου-Μαλάματα σε απόσταση περίπου 6 χλμ. ΝΔ του Ευπαλίου.

Ιστορία 
Σε απόσταση 3 χλμ. ανατολικά του Λόγγου, στη θέση Γουβός, τοποθετείται η αρχαία πόλη Ερυθρές, για την οποία ο Θουκυδίδης αναφέρει ότι ήταν κατάφυτη από ελαίες, αριθμούσε 14.000 κατοίκους και διέθετε λιμένα στον Κορινθιακού κόλπου, από τον οποίο το 1104 π.Χ., οι Δωριείς, αφού ναυπήγησαν στόλο, πέρασαν στην Πελοπόννησο. Υπήρχε ακόμα ναός αφιερωμένος στον θεό Απόλλωνα με άλσος από ελιές, τον οποίο οι Χριστιανοί μετέτρεψαν σε ναό της «Κοιμήσεως της Θεοτόκου». Σύμφωνα με κάποιους μπροστά από το ναό αυτό σώζεται αιωνόβια ελιά, η ηλικία της οποίας υπολογίζεται έως και 2.000 ετών.

Παραπομπές 

Χωριά του νομού Φωκίδας
Δήμος Δωρίδος
Παλαιοχώρι Φωκίδος

Ο Παλαιοχώρι είναι ορεινός οικισμός που βρίσκεται στη Δωρίδα του Νομού Φωκίδος, σε υψόμετρο 600 μέτρα και έχει σχεδόν ερημώσει με 2 μόνο κατοίκους καταμετρημένους σύμφωνα με την απογραφή του 2011. Μαζί με τη Σεργούλα και την Παραλία Σεργούλας συναποτελούν την Τοπική Κοινότητα Σεργούλας, που με συνολικό πληθυσμό 367 κατοίκους ανήκει στη Δημοτική Ενότητα Ευπαλίου του Δήμου Δωρίδος. Βρίσκεται ανάμεσα στα χωριά Σεργούλα, Δαφνοχώρι, Μακρινή και Στίλια, σε ευθεία απόσταση 3 έως 6 χλμ. αλλά με δύσκολα προσβάσιμους δρόμους.

Παραπομπές 

Χωριά του νομού Φωκίδας
Δήμος Δωρίδος
Χιλιαδού Φωκίδας

Η Χιλιαδού είναι παραθαλάσσιος οικισμός στο δυτικό άκρο της Δωρίδας στον Κορινθιακό κόλπο, κοντά στα σύνορα της Φωκίδας με την Αιτωλοακαρνανία. Έχει υψόμετρο 15 μέτρα και πληθυσμό 90 κατοίκων, σύμφωνα με την απογραφή του 2011. Μαζί με τη Μανάγουλη και τον Λόγγο συναποτελούν την Τοπική Κοινότητα Μανάγουλης, που με συνολικό πληθυσμό 579 κατοίκους ανήκει στη Δημοτική Ενότητα Ευπαλίου του Δήμου Δωρίδος.

Γεωγραφία - Αξιοθέατα 
Η Χιλιαδού απέχει 7 χλμ. από τη Ναύπακτο, βρίσκεται ΝΑ της Μανάγουλης και του Λόγγου στον κάμπο που σχηματίζεται στις εκβολές του ποταμού Μόρνου. Στο χωριό υπάρχει ένας μικρός λιμένας για τα ψαροκάικα, ένα από τα «αλιευτικά καταφύγια» της Φωκίδας και αμμουδερή παραλία μήκους 2 χλμ. Διαθέτει ακόμα, αρκετά ξενοδοχεία, ενοικιαζόμενα δωμάτια, ψαροταβέρνες, beach bar και καφέ.

Παραπομπές 

Χωριά του νομού Φωκίδας
Δήμος Δωρίδος
Παραλίες της Φωκίδας
Χορηγικό Μνημείο του Θρασύλλου

Το Χορηγικό Μνημείο του Θρασύλλου ανεγέρθηκε στην Αθήνα, επί της νοτιοανατολικής πλευράς της Ακρόπολης, επάνω από το Θέατρο του Διονύσου, από τον χορηγό Θράσυλλο, καταγόμενο από τη Δεκέλεια, το 320 π.Χ./319 π.Χ. και από τον υιό του, Θρασυκλή, το 270 π.Χ.

Περιγραφή 
Το μνημείο, το οποίο κατά την διάρκεια της βυζαντινής περιόδου μετατράπηκε σε παρεκκλήσιο υπό την ονομασία Παναγία Χρυσοσπηλιώτισσα, κατεστράφη από τους Τούρκους στην διάρκεια της πολιορκίας των Αθηνών, το 1827.

Από αυτό απομένουν ένα σκαλιστό σπήλαιο εντός του βράχου, το οποίο ήταν διακοσμημένο με δωρικού ρυθμού πλαίσιο, μήκους 7,50 μ. Τρία πίλαστρα, καθώς και ένα άγαλμα πιθανώς να προστέθηκαν το 269 π.Χ. από τον Θρασυκλή, υιό του Θρασύλλου, όταν ο ίδιος υπήρξε, ως αγωνοθέτης, νικητής σε δύο μουσικούς αγώνες.

Οι κορινθιακού ρυθμού κίονες, επάνω από το σπήλαιο, πιθανός να στήριζαν τους παραδοσιακούς τρίποδες, ή πιθανώς να προέρχονται από ρωμαϊκό μνημείο ύστερης ημερομηνίας.

Το κιονόκρανο ενός πίλαστρου το οποίο ανήκε στο μνημείο ανευρέθηκε το 1985 εντός των αποθηκευτικών χώρων του Εθνικού Αρχαιολογικού Μουσείου Αθηνών.

Δείτε επίσης 
 Χορηγικό Μνημείο του Λυσικράτους 
 Χορηγικό Μνημείο του Νικία

Παραπομπές

Βιβλιογραφία 
 Pierre Amandry, Monuments chorégiques d'Athènes, 1997
 J. M.Camp II, The Archaeology of Athens, Yale University Press, 2001. σ. 162-63, fig. 157. 
 Christopher Mee et Antony Spawforth, Greece: An Oxford Archaeological Guide, Oxford University Press, 2001, σ. 63-65. 
 Robin Barber, City Guide: Athens, 5η έκδοση, Blue Guide, A&C Black, London, 2002, σ. 98 
 Daniel Ramée, Histoire générale de l'architecture, Amyot, Paris, 1860.
 Rhys F. Townsend, A Newly Discovered Capital from the Thrasyllos Monument, American Journal of Archaeology, Vol. 89, No. 4 (Οκτώβριος 1985), σ. 676-680

Εξωτερικοί σύνδεσμοι 
 Το χορηγικό μνημείο του Θρασύλλου από την Δεκέλεια
 Χορηγικά μνημεία

Αρχαία Αθήνα
1001 (αριθμός)

Το 1001 (χίλια ένα) είναι σύνθετος αριθμός μετά το 1000 και πριν το 1002.

Ιδιότητες
 Είναι περιττός αριθμός, καθώς δεν διαιρείται ακριβώς με το 2, και είναι σύνθετος αριθμός, καθώς πέρα από τον εαυτό του και το 1 διαθέτει και άλλους αριθμούς ως διαιρέτες.
 Είναι παλινδρομικός αριθμός, καθώς προκύπτει ο ίδιος αριθμός όταν αντιστραφούν τα ψηφία του. Αποτελεί τον μικρότερο παλινδρομικό αριθμό που δεν είναι πρώτος αριθμός, σε οποιαδήποτε αριθμητική βάση.
 Η παραγοντοποίησή του δίνει το γινόμενο τριών συνεχόμενων πρώτων αριθμών (7 * 11 * 13).
 Ο πολλαπλασιασμός οποιουδήποτε αριθμού με 3 ψηφία με το 1001 επιστρέφει πάντα γινόμενο στο οποίο επαναλαμβάνονται τα ίδια ψηφία στην ίδια σειρά, π.χ. 729 * 1001 = 729.729.

Άλλα
 Το έτος 1001 ή το 1001 π.Χ.
 στον ελληνικό κώδικα Μπράιγ ο αριθμός εκφράζεται ως 
 στην ελληνική νοηματική γλώσσα ο αριθμός εκφράζεται ως 
 στον κώδικα Μορς ο αριθμός εκφράζεται ως 
 Το διήγημα Χίλιες και μια νύχτες ή Παραμύθια της Χαλιμάς αποτελεί συλλογή παραμυθιών από τη Μέση Ανατολή.

Παραπομπές

Δείτε επίσης 
 1000 (1.000 έως 1.999)

Εξωτερικοί σύνδεσμοι 

 Prime Curios! 1001 - primes.utm.edu
 Properties of the number 1001 - numberempire.com

1001
1729 (αριθμός)

Το 1729 (χίλια επτακόσια είκοσι εννέα) είναι σύνθετος αριθμός μετά το 1728 και πριν το 1730. Είναι επίσης γνωστός και ως αριθμός Χάρντι-Ραμανουτζάν από τους μαθηματικούς Γκόντφρεϊ Χάρολντ Χάρντι και Σρινιβάσα Ραμανουτζάν, και αποτελεί έναν από τους λεγόμενους αριθμούς ταξί.

Ιδιότητες
 είναι περιττός αριθμός καθώς δεν διαιρείται ακριβώς με το 2.
 είναι σύνθετος αριθμός καθώς πέρα από τον εαυτό του και το 1 διαθέτει και άλλους αριθμούς ως διαιρέτες.
αποτελεί τον τρίτο αριθμό Καρμάικλ και τον πρώτο απόλυτο ψευδοπρώτο αριθμό Όιλερ. Αποτελεί επίσης σφηνικό αριθμό.
αποτελεί αριθμό Ζάισελ, είναι κεντρωμένος κυβικός αριθμός, καθώς και δωδεκάγωνος, και πολύγωνος αριθμός με 24 γωνίες.
είναι αριθμός Χαρσάντ, καθώς διαιρείται από το άθροισμα των ψηφίων που τον απαρτίζουν.
Το 1729ο ψηφίο στον υπερβατικό αριθμό της μαθηματικής σταθεράς e είναι η απαρχή της εμφάνισης όλων των δεκαδικών ψηφίων συνεχόμενα χωρίς επανάληψη.

Χάρντι-Ραμανουτζάν  
Η συσχέτιση του αριθμού με τους Γκόντφρεϊ Χάρολντ Χάρντι και Σρινιβάσα Ραμανουτζάν προέκυψε από τον αριθμό του ταξί στο οποίο επιβιβάστηκε ο Χάρντι προκειμένου να επισκεφτεί τον Ραμανουτζάν στο νοσοκομείο στο οποίο νοσηλευόταν τον καιρό που βρέθηκε στην Αγγλία. Αναφέροντας τον αριθμό στον Ραμανουτζάν, ο Χάρντι του είπε πως μάλλον ήταν βαρετός αριθμός καθώς δεν υπήρχε κάτι ιδιαίτερο σε αυτόν, ο Ραμανουτζάν όμως του απάντησε πως είναι πολύ ενδιαφέρων αριθμός, καθώς είναι ο μικρότερος αριθμός που μπορεί να εκφραστεί ως το άθροισμα 2 κύβων με 2 διαφορετικούς τρόπους.

Οι 2 διαφορετικοί τρόποι που ανέφερε ο Ραμανουτζάν είναι:
 1729 = 13 + 123 
 1729 = 93 + 103
Από την παρατήρηση αυτή, και σε ότι αφορά τους αριθμούς οι οποίοι είναι δυνατό να εκφραστούν ως το άθροισμα 2 κύβων με ν διαφορετικούς τρόπους, προέκυψε η ονομασία αριθμών ως αριθμοί των ταξί.

Η ιδιότητα του 1729 ως του μικρότερου αριθμού της μορφής 1 + z3 επιβεβαιώνεται και από τις λύσεις της διοφαντικής εξίσωσης x^3+y^3=z^3+1 όπου 1<x<y<z.

Κοντινοί πρώτοι αριθμοί
Διάταξη κατά σπείρα Ούλαμ. Πρώτοι αριθμοί με γαλανό χρωματισμό στο υπόβαθρο, πράσινο οι αριθμοί με 3 διαιρέτες, κόκκινο οι αριθμοί με μεγάλο σύνολο διαιρετών.

Άλλα
 Το έτος 1729 ή 1729 π.Χ.
 στον ελληνικό κώδικα Μπράιγ ο αριθμός εκφράζεται ως 
 στην ελληνική νοηματική γλώσσα ο αριθμός εκφράζεται ως 
 στον κώδικα Μορς ο αριθμός εκφράζεται ως

Παραπομπές

Σχετική βιβλιογραφία

 - D1.

Δείτε επίσης
 1000 (1.000 έως 1.999)

Εξωτερικοί σύνδεσμοι

 MathWorld: Hardy–Ramanujan Number
 
 Why does the number 1729 show up in so many Futurama episodes?, io9.com
 Prime Curios! 1729 - primes.utm.edu
 Properties of the number 1729 - numberempire.com

1729
6174 (αριθμός)

Το 6174 (έξι χιλιάδες εκατόν εβδομήντα τέσσερα) είναι σύνθετος αριθμός μετά το 6173 και πριν το 6175. Είναι γνωστός και ως σταθερά του Καπρεκάρ από τον Ινδό μαθηματικό Ντατταθρέγια Ραμτσάντρα Καπρεκάρ.

Ιδιότητες
 είναι άρτιος αριθμός καθώς διαιρείται ακριβώς με το 2.
 είναι σύνθετος αριθμός καθώς πέρα από τον εαυτό του και το 1 διαθέτει και άλλους αριθμούς ως διαιρέτες.
 αποτελεί αριθμό Χαρσάντ καθώς διαιρείται από το άθροισμα των ψηφίων του.

Σταθερά του Καπρεκάρ 
Ο μαθηματικός Ντατταθρέγια Ραμτσάντρα Καπρεκάρ σημείωσε την παρακάτω ιδιότητα του αριθμού 6174:
 Επιλέγεται ο οποιοσδήποτε τετραψήφιος αριθμός, με χρήση τουλάχιστον δύο διαφορετικών ψηφίων (π.χ. 4004 ή 1018, αλλά όχι 4404 ή 1118, ενώ επιτρέπεται ο αριθμός να ξεκινά από 0)
 Κατόπιν, τα ψηφία του αριθμού κατανέμονται σε φθίνουσα και μετέπειτα σε αύξουσα διευθέτηση, έτσι ώστε να προκύψουν δύο νέοι αριθμοί (π.χ. από το 4004 προκύπτουν 0044 και 4400).
 Αφαιρείται ο μικρός αριθμός από τον μεγάλο.
 Η διαδικασία επαναλαμβάνεται όσες φορές χρειαστεί, και η κατάληξη θα είναι πάντα ο αριθμός 6174, με μέγιστο δυνατό αριθμό επαναλήψεων τις 7 ώσπου να εμφανιστεί το 6174.

Μόλις εμφανιστεί ο αριθμός 6174 με την παραπάνω διαδικασία, θα συνεχίσει να εμφανίζεται κάθε φορά όσες φορές και αν επαναληφθούν τα βήματα της διαδικασίας του Καπρεκάρ. Για παράδειγμα ο αριθμός 3524:
 5432 – 2345 = 3087
 8730 – 0378 = 8352
 8532 – 2358 = 6174
 7641 – 1467 = 6174

Ανάλογη περίπτωση αποτελεί ο αριθμός 495 εάν επαναληφθεί η ίδια διαδικασία με τριψήφιους αριθμούς, ο οποίος θα εμφανιστεί το πολύ σε 6 επαναλήψεις. Ο αριθμός 495 μαζί με τον 6174 και τους αριθμούς που προκύπτουν όταν στην διαδικασία χρησιμοποιούνται αριθμοί με περισσότερα ψηφία, ονομάζονται συλλογικά σταθερές Καπρεκάρ και η διαδικασία είναι γνωστή ως διαδικασία ή ρουτίνα Καπρεκάρ.

Κοντινοί πρώτοι αριθμοί
Διάταξη κατά σπείρα Ούλαμ. Πρώτοι αριθμοί με γαλανό χρωματισμό στο υπόβαθρο, πράσινο οι αριθμοί με 3 διαιρέτες, κόκκινο οι αριθμοί με μεγάλο σύνολο διαιρετών.

Άλλα
 Το έτος 6174 ή 6174 π.Χ.
 στον ελληνικό κώδικα Μπράιγ ο αριθμός εκφράζεται ως 
 στην ελληνική νοηματική γλώσσα ο αριθμός εκφράζεται ως 
 στον κώδικα Μορς ο αριθμός εκφράζεται ως

Παραπομπές

Δείτε επίσης
 6000 (6.000 έως 6.999)

Εξωτερικοί σύνδεσμοι

 
 Prime Curios! 6174 - primes.utm.edu
 Properties of the number 6174 - numberempire.com

6174
Μαθηματικές σταθερές
Μαγούλα Φωκίδας

Η Μαγούλα είναι πεδινός οικισμός της Δωρίδας στο δυτικό άκρο του Κορινθιακού κόλπου, στα σύνορα της Φωκίδας με την Αιτωλοακαρνανία. Ανήκει στον δήμο Δωρίδος της Περιφερειακής Ενότητας Φωκίδας και βρίσκεται σε υψόμετρο 120 μέτρων με πληθυσμό 38 κατοίκους, σύμφωνα με την απογραφή του 2011. Μαζί με το Μοναστηράκι και το Σκάλωμα συναποτελούν την Τοπική Κοινότητα Μοναστηρακίου, που με συνολικό πληθυσμό 374 κατοίκους ανήκει στη Δημοτική Ενότητα Ευπαλίου του δήμου Δωρίδος. Η Μαγούλα βρίσκεται βόρεια από το Μοναστηράκι, νότια από το Πευκάκι και τη Πηγή και οι κάτοικοί της ασχολούνται με την κτηνοτροφία.

Παραπομπές 

Χωριά του νομού Φωκίδας
Δήμος Δωρίδος
5040 (αριθμός)

Το 5040 (πέντε χιλιάδες σαράντα) είναι σύνθετος αριθμός μετά το 5039 και πριν το 5041. Ο αριθμός χρησιμοποιήθηκε από τον Πλάτωνα ως ο ιδανικός αριθμός πολιτών που απαρτίζουν μια πόλη, καθώς διακρίνεται για τον μεγάλο αριθμό διαιρετών του ο οποίος είναι ο μεγαλύτερος από όλους τους αριθμούς μικρότερους από το 5050.

Ιδιότητες
 είναι άρτιος αριθμός καθώς διαιρείται ακριβώς με το 2.
 είναι σύνθετος αριθμός καθώς πέρα από τον εαυτό του και το 1 διαθέτει και άλλους αριθμούς ως διαιρέτες. Όλοι οι αριθμοί από το 1 έως το 10 αποτελούν διαιρέτες του ενώ από το 1 έως το 12 λείπει μόνο το 11 (χαρακτηριστικό επίσης του 2520), ενώ συνολικά διαθέτει 60 διαιρέτες.
 Αποτελεί το μεγαλύτερο παραγοντικό (7! = 5040) το οποίο επίσης είναι υψηλά σύνθετος αριθμός, σύνθετος αριθμός ο οποίος έχει περισσότερους διαιρέτες από τον οποιοδήποτε μικρότερο ακέραιο του.
 Μπορεί να εκφραστεί ως το άθροισμα 42 διαδοχικών πρώτων αριθμών (23 + 29 + 31 + 37 + 41 + 43 + 47 + 53 + 59 + 61 + 67 + 71 + 73 + 79 + 83 + 89 + 97 + 101 + 103 + 107 + 109 + 113 + 127 + 131 + 137 + 139 + 149 + 151 + 157 +163 + 167 + 173 + 179 + 181 + 191 + 193 + 197 + 199 + 211 + 223 + 227 + 229).

Πλατωνισμός 
Ο αριθμός αναλύεται από τον Πλάτωνα στο διάλογο του με τίτλο Νόμοι, όπου αναφέρει πως ο αριθμός είναι βολικός καθώς μπορεί να χρησιμοποιηθεί για διαίρεση πολλών πραγμάτων, ανάμεσα τους και για την διαίρεση των κατοίκων μιας πολιτείας σε μικρότερα τμήματα, κάνοντας τον έτσι ιδανικό για τον αριθμό πολιτών που θα έπρεπε να έχει μια πόλης κράτους. Σημείωσε επίσης πως με εξαίρεση το 11 όλοι οι αριθμοί από το 1 έως το 12 διαιρούν τον αριθμό, και πρότεινε ως λύση να αφαιρεθούν 2 άτομα από το σώμα των πολιτών έτσι ώστε να προκύψει ο αριθμός 5038 ο οποίος διαιρείται με το 11. Ανέφερε επιπλέον πως το 5040 μπορεί να διαιρεθεί 2 φορές με το 12 (5040/12 = 420, 420/12=35). Η γενικότερη επιρροή των Πυθαγορείων στον Πλάτωνα φαίνεται να είναι σημαντική ως προς την αντίληψη ότι η εύρυθμη ζωή της πόλης εξαρτάται από την χρήση των κατάλληλων αριθμών, όπως το 5040.

Κοντινοί πρώτοι αριθμοί
Διάταξη κατά σπείρα Ούλαμ. Πρώτοι αριθμοί με γαλανό χρωματισμό στο υπόβαθρο, πράσινο οι αριθμοί με 3 διαιρέτες, κόκκινο οι αριθμοί με μεγάλο σύνολο διαιρετών.

Άλλα
 στον ελληνικό κώδικα Μπράιγ ο αριθμός εκφράζεται ως 
 στην ελληνική νοηματική γλώσσα ο αριθμός εκφράζεται ως 
 στον κώδικα Μορς ο αριθμός εκφράζεται ως 
 θεωρείται σημαντικός αριθμός στην αριθμολογία, καθώς πέρα από την συσχέτιση του με τον Πλάτωνα ισούται και με το άθροισμα των στρογγυλοποιημένων ακτίνων της Γης και της Σελήνης (3960 + 1080 = 5040).

Παραπομπές

Δείτε επίσης
 Αριθμός του Πλάτωνος
 5000 (5.000 έως 5.999)

Εξωτερικοί σύνδεσμοι

 Plato's numbers - Mathworld
 Prime Curios! 5040 - primes.utm.edu
 Properties of the number 5040 - numberempire.com

5040
Πλατωνισμός
Ισαάκ Μουστακίδης

Ο Ισαάκ Μουστακίδης είναι παλαίμαχος Έλληνας ποδοσφαιριστής.

Γεννήθηκε στην Δράμα τον Αύγουστο του 1968. Ξεκίνησε από τις παιδικές ομάδες της Δόξας Δράμας (από το 1978) και προωθήθηκε στην πρώτη ομάδα το 1984, όταν και ντεμπουτάρισε με τη μεγάλη ομάδα στα 16 του χρόνια. Αποκτήθηκε από τον Ολυμπιακό λίγο μετά την είσοδο του Κοσκωτά στην ομάδα του Πειραιά, το 1987, στα 19 του χρόνια. Στο ξεκίνημα του στην ομάδα, το όνομα του συζητιόταν συνεχώς καθώς ο ψηλόλιγνος Δραμινός σκόραρε κατά ριπάς. Κάποιοι τραυματισμοί τον άφησαν πίσω με αποτέλεσμα να μείνει εκτός ομάδας, να χάσει σιγά σιγά τη θέση του (και λόγω της πληθώρας λύσεων, μεταξύ άλλων) και με την απόκτηση του μεγάλου Όλεγκ Προτάσοφ, να κλείσει οριστικά η πόρτα της 11άδας για εκείνον. Η συνεχώς αυξανόμενη γκρίνια και ένταση στην ομάδα λόγω της λαίλαπας Κοσκωτά, της αποχής από τους τίτλους και τα διοικητικά προβλήματα δεν έκαναν τον Ολυμπιακό εκείνης της εποχής έναν οργανισμό με υπομονή καθώς η ανάγκη για αποτελέσματα ήταν ασφυκτική. Ο ίδιος δεν έδειξε να επανέρχεται ποτέ σε εκείνες τις μαγικές πρώτες ημέρες και πέρασε στη συνέχεια από Απόλλωνα Αθηνών, Δόξα Δράμας και Ιάλυσο πριν εγκαταλείψει την ενεργό δράση.

Πηγές 

H Ιστορία του Ολυμπιακού, Γ.Χ. Αλεξανδρής, Αθήνα 1996
Χρυσός Θρύλος Έκδοση Art Press, Εκδοτική Α.Ε., Αθήνα 1997

Ποδοσφαιριστές Ολυμπιακού Πειραιώς
1024 (αριθμός)

Το 1024 (χίλια είκοσι τέσσερα) είναι σύνθετος αριθμός μετά το 1023 και πριν το 1025. Ο αριθμός χρησιμοποιείται συχνά στην επιστήμη υπολογιστών στη δυαδική μορφή του (100000000002) και αποτελεί το 2 υψωμένο στη 10η δύναμη. Η τιμή του ως κιλομπάιτ αποτελεί τη βάση για τα μετέπειτα μεγέθη χωρητικότητας στα ψηφιακά μέσα.

Ιδιότητες
 Είναι άρτιος αριθμός, καθώς διαιρείται ακριβώς με το 2.
 Είναι σύνθετος αριθμός, καθώς πέρα από τον εαυτό του και το 1 διαθέτει και άλλους αριθμούς ως διαιρέτες, ενώ αποτελεί υψηλά σύνθετο αριθμό, καθώς διαθέτει περισσότερους διαιρέτες (10) από ό,τι όλοι οι προηγούμενοι αριθμοί.
 Εκφράζεται ως το 2 υψωμένο στο 10 (210)) και αποτελεί τη μικρότερη δύναμη του 2 για την οποία απαιτούνται 4 δεκαδικά ψηφία, και τη μικρότερη δύναμη του 2 η οποία περιέχει τον αριθμό 0 στη δεκαδική μορφή του (χωρίς να υπολογίζονται αριθμοί με πρόθεμα 0), και τον μικρότερο αριθμό με δέκα διαιρέτες οι οποίοι είναι πρώτοι αριθμοί.
 Αποτελεί τον μικρότερο αριθμό ο οποίος διαθέτει ακριβώς 11 διαιρέτες.

Στην επιστήμη υπολογιστών 
Το 1024 παραδοσιακά και πρακτικά χρησιμοποιείται αντί του 1000 για τον προσδιορισμό των μεγεθών χωρητικότητας όπως κιλομπάιτ (=1024 μπάιτ), μεγαμπάιτ (=1024 κιλομπάιτ), γιγαμπάιτ (=1024 μεγαμπάιτ) κτλ. Ωστόσο, το 1999 η Διεθνής Ηλεκτροτεχνική Επιτροπή (IEC) η οποία επιβλέπει και καθορίζει τα πρότυπα των ηλεκτρικών και ηλεκτρονικών τεχνολογιών,  καθόρισε τον όρο κιμπιμπάιτ για τα πολλαπλάσια μεγέθη του 1024, ενώ ο όρος κιλομπάιτ χρησιμοποιείται για τα πολλαπλάσια του 1000.

Στο δυαδικό σύστημα αρίθμησης το 102410 γράφεται ως 100000000002, και καθώς είναι στρογγυλοποιημένος αριθμός χρησιμοποιείται συχνά στις εφαρμογές υπολογιστών.

Επίσης, οι αναλύσεις 1024×768 εικονοστοιχείων και 1280×1024 εικονοστοιχείων είναι αρκετά κοινές ως πρότυπες αναλύσεις οθόνης.

Κοντινοί πρώτοι αριθμοί
Διάταξη κατά σπείρα Ούλαμ. Πρώτοι αριθμοί με γαλανό χρωματισμό στο υπόβαθρο, πράσινο οι αριθμοί με 3 διαιρέτες, κόκκινο οι αριθμοί με μεγάλο σύνολο διαιρετών.

Άλλα
 Το έτος 1024 ή 1024 π.Χ.
 στον ελληνικό κώδικα Μπράιγ ο αριθμός εκφράζεται ως 
 στην ελληνική νοηματική γλώσσα ο αριθμός εκφράζεται ως 
 στον κώδικα Μορς ο αριθμός εκφράζεται ως

Παραπομπές

Δείτε επίσης
 65535 (αριθμός)
 263 -1
 1000 (1.000 έως 1.999)

Εξωτερικοί σύνδεσμοι

 Encyclopedia of Integer Sequences, 1024 - EOIS
 Prime Curios! 1024 - primes.utm.edu
 Properties of the number 1024 - numberempire.com

1024
1089 (αριθμός)

Το 1089 (χίλια ογδόντα εννέα) είναι σύνθετος αριθμός μετά το 1088 και πριν το 1090. Χρησιμοποιείται αρκετά συχνά στην ταχυδακτυλουργική καθώς έχει την ιδιότητα ότι μπορεί να παραχθεί από τον συνδυασμό οποιονδήποτε τριψήφιου αριθμού με τον αντίστροφο του.

Ιδιότητες
 Είναι περιττός αριθμός, καθώς δεν διαιρείται ακριβώς με το 2,και είναι σύνθετος αριθμός καθώς πέρα από τον εαυτό του και το 1 διαθέτει και άλλους αριθμούς ως διαιρέτες.
 Αποτελεί τετράγωνο αριθμό (332), μη γωνιώδη αριθμό, πολύγωνο αριθμό 32 γωνιών, πολύγωνο 364 γωνιών, και κεντρισμένο οκτάγωνο αριθμό. 
 Αποτελεί τον πρώτο αντίστροφα διαιρέσιμο μη παλινδρομικό αριθμό (τα ψηφία του αριθμού αντιστρέφονται μετά απο διαίρεση, 1089 × 9 = 9801 ως αντίστροφος διαιρέτης).

Στην ταχυδακτυλουργία 
Το 1089 μπορεί να παραχθεί από τον συνδυασμό οποιουδήποτε τριψήφιου αριθμού με τον αντίστροφο του (π.χ. 732 και 237), κάτι που τον κάνει ιδανικό για ταχυδακτυλουργική χρήση.

Λέξη σε τυχαία σελίδα 
Για παράδειγμα, δίνονται ένα ή περισσότερα βιβλία στον θεατή και η υπόσχεση που γίνεται από τον ταχυδακτυλουργό είναι πως σε όποια τυχαία σελίδα και αν πάει η φράση που θα προκύψει θα είναι η τάδε την οποία ο ταχυδακτυλουργός του κοινοποιεί από πριν. Στο επόμενο βήμα, ζητείται από τον θεατή να διαλέξει εντελώς τυχαία τον οποιοδήποτε αριθμό από μια ομάδα αριθμών που του παρουσιάζονται ως διαθέσιμοι (και οι οποίοι είναι τριψήφιοι) και κατόπιν εφαρμόζονται μερικές βασικές μαθηματικές πράξεις ώστε να προκύψει ένας τετραψήφιος αριθμός (ο οποίος είναι πάντα ο 1089). Ζητείται κατόπιν από τον θεατή να ανοίξει το βιβλίο στην σελίδα 108 και να διαβάσει την 9η λέξη ή φράση από την 9η λέξη (ή παρόμοιες παραλλαγές), την οποία λέξη ο ταχυδακτυλουργός έχει αποστηθίσει από πριν, και έτσι επιβεβαιώνεται ο ισχυρισμός του.

Αλγοριθμικά τα βήματα είναι:

 οποιοσδήποτε τριψήφιος αριθμός όπου το πρώτο και το τελευταίο ψηφίο διαφέρουν κατά 2 ή περισσότερο.
 αναστροφή των ψηφίων του αριθμού, και αφαίρεση του μικρότερου από τον μεγαλύτερο.
 αναστροφή των ψηφίων του αριθμού που προκύπτουν από την αφαίρεση, και πρόσθεση του ανεστραμένου αριθμού με το αποτέλεσμα της αφαίρεσης
Για παράδειγμα, αν επιλεχθεί το 237 (ή 732):
  −  = 
  +  = 1089

Άλλες ιδιότητες 
Η διευθέτηση των φηφίων του πολλαπλασιασμού του αριθμού από το 1 έως το 4, είναι αντίστροφα από τον πολλαπλασιασμό του από το 6 έως 9 (το 5 είναι στην μέση), ενώ το κάθε ψηφίο στην αντίστοιχη θέση αυξάνει ή φθίνει ανάλογα με τον πολλαπλασιασμό που γίνεται:
 1 × 1089 =  ↔ 9 × 1089 = 
 2 × 1089 =  ↔ 8 × 1089 = 
 3 × 1089 =  ↔ 7 × 1089 = 
 4 × 1089 =  ↔ 6 × 1089 = 
 5 × 1089 =  ↔ 5 × 1089 =

Άλλα
 Το έτος 1089 ή 1089 π.Χ.χ
 στον ελληνικό κώδικα Μπράιγ ο αριθμός εκφράζεται ως 
 στην ελληνική νοηματική γλώσσα ο αριθμός εκφράζεται ως 
 στον κώδικα Μορς ο αριθμός εκφράζεται ως 
 στην αστροφυσική το 1089 αποτελεί την προσεγγιστική αριθμητική τιμή της μετατόπισης προς το ερυθρό της κοσμικής μικροκυματικής ακτινοβολίας υποβάθρου ως z = 1089.

Παραπομπές

Δείτε επίσης
 1000 (1.000 έως 1.999)

Εξωτερικοί σύνδεσμοι

 The Online Encyclopedia of Integer Sequences, 1089 - OEIS
 Prime Curios! 1089 - primes.utm.edu
 Properties of the number 1089 - numberempire.com

1089
Άρτσι Παντζάμπι

Η Archana "Archie" Panjabi (γεννήθηκε στις 31 Μαΐου 1972) είναι Βρετανή ηθοποιός, γνωστή για το ρόλο της ως Καλίντα στη σειρά The Good Wife. Αυτός της η ρόλος της χάρισε βραβείο Έμμυ το 2010 και βραβείο NAACP Image το 2012, καθώς και δύο ακόμη υποψηφιότητες Emmy, μια υποψηφιότητα για Χρυσή Σφαίρα, και τρεις υποψηφιότητες για το Screen Actors Guild Award μαζί με τους άλλους ηθοποιούς της σειράς. Άλλοι αξιοσημείωτοι ρόλοι της περιλαμβάνουν την Γιασμίν Χουσεϊνί στο έργο Yasmin (2005), την Πίνκυ Μπάρμα στο Bend It like Beckham (2002) και την Άσρα Νομάνι στο A Mighty Heart (2007).

Παραπομπές 

Αγγλίδες ηθοποιοί κινηματογράφου
Αγγλίδες ηθοποιοί τηλεόρασης
Αγγλίδες ηθοποιοί φωνής
Τσέρια

Τα Τσέρια (Αλβ. Cerje, ) είναι χωριό στο νοτιοανατολικό άκρο του δήμου Πούστετς στο νομό Κορυτσάς της Αλβανίας, κοντά στα σύνορα με την Ελλάδα.

Ιστορία
Το 1904, μετά την εξέγερση του Ίλιντεν, τα Τσέρια ήρθαν υπό τη Βουλγαρική Εξαρχία. Το 1911, το χωριό καταγράφηκε από τον Γκεόργκι Τράιτσεβ (Georgi Trajčev) ως έχον έξι σπίτια και 54 κατοίκους.

Δημογραφικά
Σύμφωνα με πηγή του 2007, τα Τσέρια είναι το λιγότερο πολυπληθές χωριό του δήμου Πούστετς, έχοντας μόνο ένα μικρό αριθμό ηλικιωμένων κατοίκων.

Παραπομπές

Χωριά της Αλβανίας
Γιόκο Τσούνο

Η Γιόκο Τσούνο (Yoko Tsuno) είναι μία σειρά κόμικ του Βέλγου δημιουργού Ροζέρ Λελού που εκδίδεται από τον εκδοτικό οίκο Dupuis από το 1970. Μέχρι στιγμής έχει 29 τόμους και περιγράφει τις περιπέτειες της Γιόκο Τσούνο, μία ηλεκτρολόγου μηχανικού γιαπωνέζικης καταγωγής και των φίλων της Βικ, Βίντεο και Πωλ Πιτρόν. Οι περιπέτειές τους διαδραματίζονται σε μέρη όπως το Βέλγιο, η Γερμανία, η Σκωτία, η Ιαπωνία, το Χονκ Κονγκ, η Ινδονησία, ακόμα και το διάστημα ή το εσωτερικό της γης. Οι ιστορίες στηρίζονται ιδιαίτερα στην τεχνολογία και περιλαμβάνουν ρομποτικούς δράκους, κρυογονική, ταξίδια στον χρόνο, ακόμα και εξωγήινους που λέγονται Βινιανοί. Παρά τις συνήθως εξωτικές τοποθεσίες και την πλοκή που εμπνέεται από την επιστημονική φαντασία, οι ιστορίες της Γιόκο Τσούνο παραμένουν ρεαλιστικές στο επίπεδο των σχέσεων ανάμεσα στους χαρακτήρες και η φιλία, η αγάπη και η πνευματικότητα είναι μερικά από τα βασικά στοιχεία τους. Το σχέδιο είναι στο ύφος της «καθαρής γραμμής» (γαλλ. ligne claire). Όταν εμφανίζονται πραγματικές τοποθεσίες ο Ροζέρ Λελού προσπαθεί να τα απεικονίσει ρεαλιστικά και σχεδόν με φωτογραφική ακρίβεια.

Η σειρά Γιόκο Τσούνο έχει μεταφραστεί σε διάφορες γλώσσες ανάμεσα στις οποίες είναι και τα ελληνικά.

Σύνοψη 
Η Γιόκο Τσούνο γνωρίζεται με τον Βικ και τον Πωλ όταν την πιάνουν να προσπαθεί να μπει κρυφά μέσα σε ένα εργαστήριο στην ιστορία Le Trio de l'étrange. Όταν πάνε να την πιάσουν ο ιδιοκτήτης του εργαστηρίου εξηγεί ότι την προσέλαβε ο ίδιος για να ελέγξει την αποτελεσματικότητα ενός αντικλεπτικού συστήματος. Ο Βικ εντυπωσιάζεται από τις γνώσεις της Γιόκο σχετικά με την μηχανική και, καθώς σχεδιάζει να κάνει μια ανεξάρτητη παραγωγή ντοκιμαντέρ, της ζητάει να δουλέψει μαζί του. Όταν όμως επιχειρούν να γυρίσουν το πρώτο επεισόδιο ξεκινά μια αναπάντεχη περιπέτεια που θα γίνει η πρώτη από μία σειρά περιπετειών, καθώς ανακαλύπτουν κατά τύχη μια υπόγεια πολιτεία όπου κατοικεί μία προηγμένη φυλή εξωγήινων με μπλε δέρμα, οι Βινιανοί. Αυτή περιπέτεια δένει τους τρεις ήρωες με δεσμούς φιλίας και έτσι προκύπτει το "Παράξενο Τρίο" που ξεκινά μια σειρά από σουρεαλιστικές περιπέτειες στην γη, το διάστημα, αλλά και στις απαρχές του χρόνου.

Οι κύριοι χαρακτήρες μένουν στο Βέλγιο αλλά οι περιπέτειες λαμβάνουν χώρα σε όλον τον κόσμο, ακόμα και στο ηλιακό σύστημα των Βινιανών 2.500.000 έτη φωτός μακριά. Όταν οι ήρωες Βρίσκονται στην Γη, οι ιστορίες συνήθως διαδραματίζονται σε πραγματικά μέρη όπως το κάστρο Κατζ στην Γερμανία, το Χονκ Κονγκ ή η πόλη Μπρουγκ στο Βέλγιο.

Εξωτερικές πηγές 
 Επίσημη ιστοσελίδα (στα Γαλλικά)
 Ιστοσελίδα του Αγγλικού εκδοτικού οίκου (στα Αγγλικά)

Βελγικά κόμικς
Κόμικς επιστημονικής φαντασίας
Γυναίκες στην κοινωνία
Σοφία, Κόμισσα του Ουέσσεξ

Η Σοφία, Κόμισσα του Ουέσσεξ (αγγλικά: Sophie, Countess of Wessex, 20 Ιανουαρίου 1965) είναι μέλος της Βρετανικής Βασιλικής Οικογένειας και είναι η σύζυγος του Πρίγκιπα Εδουάρδου, Κόμη του Ουέσσεξ, του νεότερου γιου της Βασίλισσας Ελισάβετ Β΄.

Πρώιμη ζωή & οικογένεια
Η Σόφι Ρις-Τζόουνς, γεννήθηκε στο Ιατρείο Ράντκλιφ στην Οξφόρδη της Αγγλίας, στις 20 Ιανουαρίου 1965. Είναι το δεύτερο παιδί και η πρώτη κόρη του συνταξιούχου πωλητή ελαστικών Κρίστοφερ Ρις-Τζόουνς και της γραμματέως Μαίρης Ο'Σάλιβαν. Έχει έναν μεγαλύτερο αδελφό, τον Ντέιβιντ, και ονομάσθηκε Ελένη από την αδελφή του πατέρα της, που πέθανε σε αυτοκινηστικό δυστύχημα το 1960. Νονός της, είναι ο ετεροθαλής αδελφός του πατέρα της και ηθοποιός Θέιν Μπέτανι.

Η Σοφία και ο Πρίγκιπας Εδουάρδος γνωρίστηκαν το 1987, μέσω μιας φίλης  της. Το 1993 η Σοφία συνάντησε πάλι τον Πρίγκιπα Εδουάρδο σε μια φιλανθρωπική εκδήλωση και λίγο μετά ξεκίνησαν την σχέση τους.  Στις 6 Ιανουαρίου 1999 ανακοινώθηκαν επισήμως οι αρραβώνες τους. 
 
Στις 19 Ιουνίου 1999 τελέστηκε ο γάμος της Σοφίας και του Πρίγκιπα Εδουάρδου στο παρεκκλήσι του Αγίου Γεωργίου στο Κάστρο Ουίνδσορ. Λίγες ώρες πριν τον γάμο η Βασίλισσα Ελισάβετ, δημιούργησε για τον Πρίγκιπα Εδουάρδο τον τίτλο του Κόμη του Ουέσσεξ και του Υποκόμη του Σέβερν, ενώ μετά τον γάμο η Σοφία έλαβε τον τίτλο της Κόμισσας του Ουέσσεξ.

Η Σοφία και ο Εδουάρδος απέκτησαν μια κόρη και ένα γιο:
την Λαίδη Λουίζα Ουίνδσορ (8 Νοεμβρίου 2003-)
τον Ιάκωβο, Υποκόμη του Σέβερν (17 Δεκεμβρίου 2007-)

Δημόσια προσφορά 
Η Κόμισσα του Ουέσσεξ, ως εργαζόμενο μέλος της Βρετανικής Βασιλικής Οικογένειας εκπροσωπούσε την Βασίλισσα και συνεχίζει να εκπροσωπεί τον Βασιλιά σε τακτική βάση. 

Είναι προστάτις (patron) πάνω από 70 οργανισμών πολλοί από τους οποίους είναι φιλανθρωπικού χαρακτήρα.  Η κόμισσα ενδιαφέρεται ιδιαίτερα για την θεραπεύσιμη τυφλότητα και είναι προστάτις του ιδρύματος "Vision 2020: The Right to Sight"  το οποίο ευαισθητοποιείται στο συγκεκριμένο αντικείμενο. Τον Μάρτιο του 2022 ταξίδευσε στο Μαλάουι και συνάντησε ασθενείς που πάσχουν από τράχωμα.   Επίσης, ασχολείται με το πρόβλημα της σεξουαλικής βίας εν καιρώ πολέμου. 

Άλλοι οργανισμοί που έχει υπό την αιγίδα της δραστηριοποιούνται στους τομείς της γεωργίας και της μόδας.

Στρατιωτικές τιμές 

 Βασιλική συνταγματάρχης του 5ου τάγματος "The Riffles" 
 Επίτιμη διοικητής του Μουσικού Στρατιωτικού Σώματος
 Επίτιμη διοικητής του Βασιλικού Στρατιωτικού Σώματος Νοσοκόμων της Βασίλισσας Αλεξάνδρας
 Επίτιμη διοικητής της αεροπορικής βάσης της Βασιλικής Αεροπορίας "Wittering"
 Χορηγός του πλοίου της ΑΜ (HMS) Daring

Στον Καναδά 

 Επίτιμη διοικητής του Ελαφρού Ιππικού της Νότιας Αλμπέρτα
 Eπίτιμη διοικητής του Συντάγματος "Lincoln and Welland"

Τίτλοι
20 Ιανουαρίου 1965 – 19 Ιουνίου 1999: Η Δεσποινίς Σοφία Ελένη Ρις-Τζόουνς
19 Ιουνίου 1999 – μέχρι σήμερα: Η Αυτης Βασιλική Υψηλότητα Η Κόμισσα του Ουέσσεξ
Στη Σκωτία (από το 2019): Η Αυτής Βασιλική Υψηλότητα Η Κόμισσα του Φόρφαρ

Παραπομπές

Εξωτερικοί σύνδεσμοι 
 
 .

Οίκος Ουίνδσορ
Άγγλοι ευγενείς
Βρετανίδες κόμισσες
Μαλαματένια Λόγια

Το Μαλαματένια Λόγια είναι τραγούδι σε μουσική Γιάννη Μαρκόπουλου και σε στίχους Μάνου Ελευθερίου. Κυκλοφόρησε πρώτη φορά το 1974, στον δίσκο του Μαρκόπουλου Θητεία, και ερμηνεύτηκε από τους Λάκη Χαλκιά, Χαράλαμπο Γαργανουράκη και Τάνια Τσανακλίδου. Το κομμάτι απέκτησε μεγάλη φήμη και διασκευάστηκε ή ερμηνεύτηκε από διάφορους Έλληνες καλλιτέχνες, μεταξύ αυτών ο Βασίλης Παπακωνσταντίνου και ο Γιάννης Χαρούλης.

Οι στίχοι του κομματιού γράφτηκαν κατά τη διάρκεια της Χούντας και υπέστησαν λογοκρισία. Το κομμάτι αναφέρεται στο εργατικό κίνημα και πρόκειται για μία αφήγηση από την περίοδο της Κατοχής έως και την επταετία της Χούντας. Ενώ μερικοί στίχοι παραποιήθηκαν, όπως για παράδειγμα αντί του «κι όχι να ζεις μ' αυτή τη συμμορία» έχουμε «κομπανία» και αντί του «και ξημερώνοντας Παρασκευή» έχουμε «μέρα κακή». Παρασκευή έγινε το πραξικόπημα, ενώ Παρασκευή δολοφονήθηκε και ο Γρηγόρης Λαμπράκης.

Υποστηρίζεται επίσης ότι κάποιοι στίχοι του ποιήματος αναφέρονται στον Γιώργο Σεφέρη και στο ποίημα Ελένη. Στα μουσικά, το κομμάτι λέγεται ότι ο Μαρκόπουλος είχε σκεφτεί τη μελωδία όταν ήταν ακόμα 13 ετών, όταν προσπαθούσε να γράψει μουσική σε κάλαντα. Το κομμάτι είναι γραμμένο σε ελάσσονα, ενώ η χαρακτηριστική εισαγωγή του παίζεται με πιάνο στην πρώτη κυκλοφορία. Η χαρακτηριστική του μελωδία ακούγεται κατά καιρούς και σε γήπεδα, με παραλλαγμένους στίχους.

Παραπομπές

Εξωτερικοί σύνδεσμοι 
 Μαλαματένια Λόγια στο Stixoi.gr

Τραγούδια του 1974
Τραγούδια του Γιάννη Μαρκόπουλου
Κάθριντ του Ουέσσεξ

Ο Κάθριντ του Ουέσσεξ βασιλιάς του Ουέσσεξ (740 - 756) ήταν διάδοχος του Έθελχερντ του Ουέσσεξ ο οποίος ήταν συγγενής του πιθανότατα αδελφός του. Ο Κάθριντ κληρονόμησε το Ουέσσεξ την εποχή που το βασίλειο της Μερκίας βρισκόταν στο απόγειο, αλλά ο Έθελμπαλντ της Μερκίας ήταν όπως φαίνεται κυρίαρχος του Κάθριντ, τον εξανάγκασε να πολεμήσει μαζί του εναντίον των Ουαλλών (743). Η βασιλεία του Κάθριντ ήταν ταραχώδης με πολλές ανεπιτυχείς εξεγέρσεις (748, 750). Το 752 μετά από μια επιτυχημένη εξέγερση εναντίον του Έθελμπαλντ αναγνωρίστηκε η ανεξαρτησία του Ουέσσεξ από την Μερκία, αναφέρεται ότι πολέμησε στην Κορνουάλη (753).
Διάδοχος του ήταν ο μακρινός συγγενής του Σίγκεμπερ του Ουέσσεξ.

Εξωτερικοί σύνδεσμοι

Κάθριντ

Βασιλείς του Ουέσσεξ
8η Μηχανοποιημένη Ταξιαρχία (Ελλάδα)

Η 8η Μηχανοποιημένη Ταξιαρχία (8η Μ/Π ΤΑΞ, VIII MΠ «Ηπείρου») είναι μηχανοποιημένη ταξιαρχία του Ελληνικού Στρατού. Εδρεύει στα Ιωάννινα και υπάγεται στο Γ΄ Σώμα Στρατού. Σχηματίστηκε έπειτα από τη μετάπτωση της 8ης Μεραρχίας Πεζικού (VIII MΠ).

Ιστορία 
H VIII Μεραρχία Πεζικού προήλθε από μετονομασία, την 11η Ιανουαρίου 1913, της «Μεραρχίας Ηπείρου», η οποία συγκροτήθηκε την 22α Σεπτεμβρίου 1912. Πρώτος Δκτής της ήταν ο Υποστράτηγος Ματθαιόπουλος Δημήτριος. Ουσιαστική ήταν η συμμετοχή της στον πόλεμο του 1913 για την απελευθέρωση των Ιωαννίνων. Είχε αποστολή να καθηλώσει το αριστερό της εχθρικής διατάξεως (Οχυρό Μπιζάνι). Μετά από την κατάληψη των Ιωαννίνων, στη Μεραρχία δόθηκε αποστολή να προελάσει προς τη Βόρειο Ήπειρο. Από 1-3-1913 μέχρι την 23-3-1913 κατέλαβε την Κλεισούρα, το Αργυρόκαστρο, το Τεπελένι και την Πρεμετή.

Στις 23-6-1913 μετακινήθηκε στη Θεσσαλονίκη και έλαβε μέρος στον Ελληνοβουλγαρικό Πόλεμο του 1913. Από 9-7-1913 μέχρι 14-7-1913 κατέλαβε το Παρανέστι, τη Ξάνθη και την Κομοτηνή. Μέχρι της υπογραφής της συνθήκης παρέμεινε στη Δυτική Θράκη. Κατά τον Α΄ Παγκόσμιο Πόλεμο, η Μεραρχία επανήλθε στην Ήπειρο (Ιούλιος 1917) και το Νοέμβριο του 1918 εγκαταστάθηκε στα Ιωάννινα. Στη Μικρασιατική εκστρατεία έλαβε μέρος μόνο με το 15 ΣΠ, το οποίο είχε σημαντικές επιτυχίες.

Κατά τον Ελληνοϊταλικό Πόλεμο του 1940 η VIII Μεραρχία, με Διοικητή τον Υποστράτηγο Χαράλαμπο Κατσιμήτρο, έγραψε στην ιστορία της σελίδες άφθαστου μεγαλείου και δόξας. Είχε διαταχθεί στην περιοχή Καλπακίου και αρχικά ανέκοψε την προέλαση του εχθρού, ενώ στη συνέχεια έπαιξε αποφασιστικό ρόλο στην επιθετική επιστροφή. Η εξέλιξη των επιχειρήσεων στη Μακεδονία ανάγκασε τα τμήματα της Μεραρχίας να επανέλθουν στα αρχικά ελληνοαλβανικά σύνορα. Στη συνέχεια συμπτύχθηκε στο χώρο της Φιλιππιάδας για να διαλυθεί με την υπογραφή της ανακωχής (20-4-41). Επανασυγκροτήθηκε την 18-3-1946 και στην μεγάλη αναδιοργάνωση του Ελληνικού στρατού που έλαβε χώρα το 2013 μετέπεσε σε μηχανοποιημένη ταξιαρχία.

Διάρθρωση 
Η επιχειρησιακή διάρθρωση της 8ης Μ/Π ΤΑΞ είναι η εξής:

 8η Μ/Π ΤΑΞ, με έδρα τα Ιωάννινα
 Λόχος Στρατηγείου Ταξιαρχίας (ΛΣ/8ης Μ/Π ΤΑΞ) στα Ιωάννινα
 492ο Τάγμα Διαβιβάσεων (492ο ΤΔΒ)
 708ο Τάγμα Μηχανικού (708ο ΤΜΧ)
 8η Επιλαρχία Αναγνωρίσεως (8η ΕΑΝ), με έδρα το Καλπάκι
 628ο Μηχανοποιημένο Τάγμα Πεζικού (628ο Μ/Π ΤΠ), με έδρα τις Φιλιάτες
 583ο Μηχανοποιημένο Τάγμα Πεζικού (583ο Μ/Π ΤΠ), με έδρα την Κόνιτσα
 625ο Μηχανοποιημένο Τάγμα Πεζικού Κέντρο Εκπαίδευσης Νεοσυλλέκτων-Ειδικό Κέντρο Εκπαίδευσης (625ο Μ/Π ΤΠ KEN-ΕΚΕ), με έδρα τα Ιωάννινα
 584ο Μηχανοποιημένο Τάγμα Πεζικού (584 Μ/Π ΤΠ), με έδρα την Άρτα

Παραπομπές

Εξωτερικοί σύνδεσμοι 
  Γ.Ε.Σ.

Ταξιαρχίες της Ελλάδας
Αδάμ Τσαρούχης

Ο Αδάμ Τσαρούχης είναι Έλληνας τραγουδιστής της τζαζ και της ποπ με καταγωγή από την Αθήνα.

Πρώτα χρόνια 
Ο πατέρας του Παύλος Τσαρούχης είναι τραγουδιστής δημοτικού τραγουδιού. Σπούδασε τραγούδι και θεωρητικά στο Εθνικό Ωδείο. καθώς και για δύο χρόνια στην Κρατική Σχολή Ορχηστικής Τέχνης. Στη συνέχεια παρακολούθησε με υποτροφία ένα θερινό σεμινάριο για τζαζ και μιούζικαλ στη Βοστώνη.

Έχει συμμετάσχει στις θεατρικές  παραγωγές: Magic of the Musicals (2006), Escape (2008), Το Παραμύθι του Τσάρου Σαλτάν (Εθνική Λυρική Σκηνή, 2008), Η Νυχτερίδα (Ε.Λ.Σ., 2009), Το Κλουβί με τις Τρελές (Θέατρο Παλλάς, 2009), Τρεις Κόρες εν Καμίνω (Θέατρο Badminton, 2011), Πριγκίπισσα Ανέλια (2011), Η Παναγία των Παρισίων (2011-2012), Θα σε πάρω να φύγουμε (Θέατρο Badminton, 2013) , Θα περάσει και αυτό (Θέατρο Badminton, 2014), Ζέβρα πιτζάμα (Θέατρο Badminton 2014), Η Μαρίνέλα συναντά την Βέμπο.

Επόμενες συνεργασίες 
Έχει κάνει φωνητικά για την  Αυστρία στον Διαγωνισμό Τραγουδιού Eurovoice το 2010 στην Αθήνα  στο  τραγούδι Time to Believe, ενώ το 2016 αποτέλεσε μέλος της ελληνικής κριτικής επιτροπής της Eurovision. Το 2017 συμμετέχει στα βραβεία Madwalk τραγουδώντας ένα tribute act για τον George Michael ερμηνεύοντάς το Different Corner.

Έχει επίσης εμφανιστεί σε μια σειρά προσωπικών συναυλιών και παραστάσεων, ανάμεσα στις οποίες οι Throwback Stories και Come fly with me σε χώρους όπως το Ηalf Note Jazz Club, το Faust bar-theatre-art, το Dizzy Miles και η Μουσική Σκηνή Βackstage του Θεάτρου Badminton , Μέγαρο μουσικής Θεσσαλονίκης, στην μουσική σκηνή Σφίγγα καθώς και σε διάφορες περιοχές της Ελλάδας.

Έχει συνεργαστεί με αρκετούς Έλληνες τραγουδιστές και δημιουργούς όπως οι Φωτεινή Δάρρα, Αλκίνοος Ιωαννίδης, Μαντώ, Σία Κοσκινά, Μίμης Πλέσσας, Δημήτρης Παπαδημητρίου, Γιάννης Μαρκόπουλος, Μαρινέλλα, Δημήτρης Καλαντζής , Ηρώ  κ.α.

Δισκογραφία

Άλμπουμ 
 Σαν Ταινία (2015)

Singles 
 Μια αγάπη για το καλοκαίρι (2012)
 τι σήμερα τι αύριο τι τώρα (2013)
 ¨Όπως μπαίνει ο χειμώνας (2015)
 Ρετρό (2015)
 Το Σ' Αγαπώ (2017)
Σ΄ Αγαπώ (2018)
Που και που (2019)
Αισθήματα μου (2020)
Just Walk Away (2021)

Συμμετοχές 
 «Γυάλινος Κόσμος φωνητικά στον Αλκίνοο Ιωαννίδη  (2011)
 «Retropolis II     (2013)
 «Θα σε πάρω να φύγουμε '' εγώ θα κόψω το κρασί    (2014)
 « Ζέβρα Πιτζάμα   (2014)

Παραπομπές

Έλληνες άνδρες τραγουδιστές